Lenya Rún Taha Karim, varaþingmaður Pírata, telur að mikilvægt sé að endurskoða sýn okkar og viðbrögð við fordómum og hatursorðræðu í ljósi nýliðna atburða. Fræðsla sé afar mikilvæg í því samhengi.
Lenya Rún var meðal gesta í Vikulokunum í dag. Þar ræddi hún meðal annars ummæli Sigurðar Inga innviðaráðherra á búnaðarþingi á dögunum, vinnubrögð Lögreglunnar í leitinni að Gabríel Duane Boama, og ekki síst viðbrögðin við viðtali kjarnans við hana sjálfa sem ritstjórn miðilsins ákvað að fjarlægja vegna hatursfullrar umræðu í kommentakerfum.
Það er staðreynd að fordómar eru alls staðar. Alveg sama hvernig fordómar þetta eru. Hvort þetta séu kynþáttafordómar eða fordómar gegn hinseginfólki. Við erum hrædd við það sem við þekkjum ekki og þess vegna skiptir fræðslan svona ótrúlega miklu mái. En hvað ráðamenn varðar þá væri ég til í að sjá ríkisstjórnina leggja til aðgerðapakka þegar kemur að hatursorðræðu og kynþáttafordómum og fordómum af alls kyns tagi. Setja meira fjármagn í lögregluna og fræða þau og svo líka setja hatrusglæpa og hatursorðræðudeild á laggirnar hjá lögreglunni svo þetta sé ekki bara ein mannsenskja sem er að sjá um þetta sem hliðarverkefni. Það þarf að leggja púður í þetta.
